李廌
赠卜者张生歌张历阳人也
我忆扁舟昔南渡，江心忽值蛟龙怒。
大浪崩腾舞我舟，尾胁蜿蜒束吾橹。
怒声如雷雷火烈，腥风鼓天天如雾。
我观蛟龙等一戏，众面仓惶独无怖。
平生忠信天自知，死葬江鱼未应悮。
须臾水天碧镜净，顺风入帆风若御。
历阳古岸舣荒亭，寒云澹澹依江树。
江南山水天下奇，更在江山奇险处。
朱门玉窗带青嶂，想见君家傍烟屿。
我今西来二十年，梦寐江南见幽趣。
夫君何为抱奇术，轻去故乡踏长路。
胸中秀气未甘蛰，欲继君平齐季主。
术高不肯等闲售，惟喜遨游卜卿辅。
尔来山郭坐空馆，怜我困穷为推数。
阅人多矣君自信，归去来兮余已悟。
少年飞动已知非，老来忧患宁堪顾。
壮时犹愧不如人，岂复衰残强驰骛。
傥来轩冕任去留，纵有功名逼迟暮。
箕山之阴颍水湄，二顷荒田安畎亩。
曲肱饮水吾自乐，乘坚齿肥乌足慕。
吾生贫贱吾自知，不解胁肩求贵富。
我如富贵当蚤得，已可通侯封万户。
惟有退身可自如，造物哀怜应不拒。
扁舟常系屋南溪，会当乘兴江南去。